Thirrje publike për trajnerë nacional për mësimdhënës

Ministria e Arsimit, e Shkencës dhe e Teknologjisë e Republikës së Kosovës, në kuadër të iniciativës për strukturimin e trajnimeve dhe zhvillimit profesional të mësimdhënësve në shërbim në nivel vendi, shpall konkurs për trajner nacional.

# Të dhënat mbi iniciativën

Ideja kryesore e iniciativës konsiston në strukturimin e proceseve dhe kapaciteteve për zhvillimin dhe trajnimin e vazhdueshëm profesional të mësimdhënësve në shërbim në nivel nacional, në mënyrë që të sigurohet ngritja e cilësisë së arsimit fillor dhe të mesëm. Përmes këtij projekti, parashihet krijimi i një mekanizmi i cili është i përbërë nga trajner nacional, trajner regjional, dhe trajner komunal. Ky mekanizëm do të jetë përgjegjës për ofrimin, organizimin dhe mbikëqyrjen e trajnimeve profesionale të mësimdhënësve.

Në këtë fazë të projektit do të bëhet përzgjedhja e trajnerëve nacional. Individët e përzgjedhur për të qenë trajner nacional ,do të dërgohen jashtë vendit për një edukim profesional **4 mujor**. Edukimi intensiv i trajnerëve do të ketë qëllim të përgatis profesionalisht trajnerët nacional për të ndihmuar sistemin e edukimit në Kosovë, të arrij objektivat siç janë paraparë në Planin Strategjik të Edukimit në Kosovë 2017-2021 dhe Kornizën Strategjike për Zhvillim të Mësimdhënësve në Kosovë, të miratuar nga MASHT.

## Trajnimi intensiv i trajnerëve jashtë vendit

Kontingjenti i trajnerëve nacional të cilët do të dërgohen jashtë vendit për shkollim dhe aftësim intensiv do të përbëhet nga mësimdhënës me përvojë dhe në shërbim të cilët do të përfaqësojnë fusha të caktuara të edukimit dhe nivelet përkatëse të kurrikulës.

Trajnerët nacional do të jenë përgjegjës për të transmetuar tek trajnerët regjional dhe komunal njohuritë e fituara në shkollimin intensiv të marrë jashtë vendit.

Përbërja e numrit të trajnerëve sipas fushave dhe shkallëve të kurrikulës është si më poshtë:

Tabela 1. Trajnerët nacional për arsim të përgjithshëm

|  |  |  |  |  |
| --- | --- | --- | --- | --- |
| **Fushat kurrikulare** | **Klasat 1-5** | **Klasat 6-9** | **Klasat 10-12** | **Total** |
| **Gjuhët dhe komunikimi** | 1 | 1 | 1 | 3 |
| **Artet** | 1 | 1 | 1 | 3 |
| **Matematika** | 1 | 1 | 1 | 3 |
| **Shkencat natyrore** | 1 | 1 | 1 | 3 |
| **Shkencat shoqërore** | 1 | 1 | 1 | 3 |
| **Edukimi fizik, sporti dhe shëndeti** | 1 | 1 | 1 | 3 |
| **Jeta dhe puna** | 1 | 1 | 1 | 3 |
| **Total** | 7 | 7 | 7 | 21 |

Tabela 2. Trajnerët nacional për arsim profesional

|  |  |  |
| --- | --- | --- |
| **Sektorët** | **Klasat 10-12** | **Total** |
| **Shkencat e agrikulturës** | 1 | 1 |
| **Arkitekturë dhe planifikim urban dhe rajonal** | 1 | 1 |
| **Art dhe dizajn** | 1 | 1 |
| **Studime ekonomike dhe shkencat e menaxhmentit** | 1 | 1 |
| **Inxhinieri, Teknologji dhe Shkencat e Komunikimit dhe Informacionit** | 1 | 1 |
| **Shkencat mjekësore** | 1 | 1 |
| **Jeta dhe puna** | 1 | 1 |
| **Total** | 7 | 7 |

# Detyrat dhe përgjegjësitë e trajnerëve nacional

* Të analizoj dokumentet e Kurrikulës së Kosovës dhe Kurrikulës Bërthamë sipas niveleve;
* Të prezantojë informacionet dhe njohuritë sipas dokumenteve të Kurikulit të ri të Kosovës dhe përmbajtjeve material dhe shkencore;
* Përgatisin planin e trajnimit dhe agjendën e trajnimeve;
* Të jetë në gjendje të përdor teknologjinë gjatë mbajtjes së trajnimeve;
* Të përmbledhin – integrojnë dhe përpunojnë modelet praktike të planifikimit për shkallë të kurrikulës, planeve vjetore dhe dymujore të përgatitura gjatë trajnimit dhe nga detyrat dhe u shpërndajnë trajnerëve të rinj dhe mësimdhënësit, si modele punë gjatë trajnimit të mësimdhënësve;
* Të raportojë punën dhe rezultatet e trajnimeve;
* Të mbajnë evidencë në mënyrë korrekte për pjesëmarrësit në trajnim dhe të bëjnë vlerësimin e secilit pjesëmarrës.

# Të drejtë aplikimi kanë:

Të drejtë aplikimi për pozitën e trajnerit nacional kanë të gjithë mësimdhënësit në shërbim të Republikës së Kosovës të cilët kanë përvojë më të gjatë se pesëvjeçare.

Kriteret të cilat trajnerët duhet t’i plotësojnë janë si më poshtë:

* Të ketë të përfunduar së paku studimet baçelor në fushën përkatëse;
* Përvojë në mësimdhënie jo më pak se 5 vjet në ciklin fillor dhe të mesëm;
* Të jetë shtetas i Kosovës;
* Të ketë njohuri të shkëlqyera të gjuhës angleze;
* Të jetë në fushën përkatëse për të cilat është i thirrur për mbajtjen e trajnimeve;
* Të njoh mirë Kurrikulën e re të Kosovës;
* Të njoh mirë përdorimin e kompjuterit;
* Të jetë person kreativ dhe për secilin aktivitet trajnues dhe mentorues të raportoj me kohë;
* Të respektoj marrëveshjen me përpikëri.
* Inkurajojmë që aplikuesit e gjinisë femërore dhe nga komunitetet pakicë të jenë pjesë e aplikimit

# Mënyra e aplikimit

Të gjithë të interesuarit për të aplikuar në këtë thirrje duhet që të shkarkojnë formën e aplikimit e cila gjendet në uebfaqen e MASHT-it. Të interesuarit duhet të dorëzojnë aplikacionin dhe të bashkangjesin dokumentet e mëposhtme:

* Aplikacionin e plotësuar
* Letërnjoftimin kopje
* Diplomat universitare të noterizuara
* Transkriptin e notave
* Dy rekomandime profesionale
* Certifikatat e trajnimeve dhe aktiviteteve tjera të zhvillimit profesional.

Dokumentet të cilat dorëzohen për aplikim nuk do të kthehen.

# Procesi i zgjedhjes së trajnerëve

**Faza e parë** e përzgjedhjes së trajnerëve konsiston në identifikimin e individëve të cilët i plotësojnë kriteret bazike të konkursit. Aplikuesit të cilët e kanë dorëzuar aplikacionin dhe dokumentet tjera të nevojshme, të cilët i kanë plotësuar kriteret minimale për aplikim, do të ftohen për fazën e dytë. Kandidatët të cilët kanë kaluar fazën e parë do të njoftohen përmes **Email-it**.

Në **fazën e dytë** të përzgjedhjes së kandidatit do të bëhet testimi i aplikuesve. Të gjithë aplikuesit të cilët kanë kaluar fazën e parë do t’i nënshtrohen një testimi i cili është dizajnuar të mas njohuritë e kandidatëve për fushën përkatëse të kurrikulës, njohuritë e gjuhës angleze dhe njohuritë mbi pedagogjinë. Testimi do të bëhet në gjuhën angleze.

**Faza e tretë** e procesit të vlerësimit konsiston në intervistimin e kandidatëve dhe përzgjedhjen e kandidatëve më adekuat për të shërbyes si trajner nacional.

Aplikuesit të cilët përzgjidhen për pozitën e trajnerit nacional nuk duhet të ndërprenë aktivitetin e mësimdhënies. Puna e trajnerit nacional do të shtohet në orarin e punës së tyre si mësimdhënës dhe kundrejt rritjes së pagës.

# Të dhëna për aplikim

Afati i aplikimit: **20 prill deri më 4 maj 2018 në ditët e punës.**

Vendi: **Ministria e Arsimit, Shkencës dhe Teknologjisë ; Zyra 202/a , Divizioni për Zhvillim Profesional i Mësimdhënësve (Div. ZHPM).**

Orari i aplikimit: **Nga ora 14.00 deri në ora 16.00**

Personi kontaktues**: Luan Sahitaj, zyrtar në Div. e ZHPM, Email-i ,** luan.sahitaj@rks-gov.net,

 **Tel-038/213/004 dhe Mob-044/262/553.**

# Formulari i aplikimit shkarkohet nga Ueb-faqja e MASHT-it.

 Informatat shtese i merrni me kohë përmes Ueb-faqes se MASHT-it.

#